WVF-eise duur nou tot einde van ramptoestand | Netwerk24
Deur Elvira Wood 15 September 2020 13:14
Die WVF betaal nie tans Covid-19-Ters-eise nie. Foto: Pixabay
Die Werkloosheidsversekeringsfonds (WVF) se sukkelende Covid-19-Ters-voordeel sal geld totdat die ramptoestand vir die pandemie opgehef word.
Dié wysiging is in die Staatskoerantvan 7 September gepubliseer.
Die ramptoestand, wat aanvanklik op 15 Maart afgekondig is, is onlangs tot 15 Oktober verleng.
Luidens die Staatskoerant het die minister van indiensneming en arbeid wel die reg om enige tyd 'n verandering aan dié sperdatum te maak.
Enige betalings as deel van die voordeel is tans tydelik opgeskort. Dit kom nadat die kantoor van die ouditeur-generaal (OG) in 'n onlangse oudit van staatsbesteding gedurende die pandemie verskeie ongerymdhede aan die lig gebring het.
Die WVF het Vrydag in 'n verklaring aangekondig dat die betalings tydelik gestaak word sodat die nodige beheermaatreëls, soos aanbeveel deur die OG, ingestel kan word.
"Die tydelike staking [van betalings] sal die WVF in staat stel om nie net die leemtes te hanteer wat deur die OG geïdentifiseer is nie, maar ook die geleentheid bied om te verseker dat sommige van die verbeterings wat deur die bestuur geïdentifiseer is, aangebring word," luidens 'n verklaring.
Marsha Bronkhorst, waarnemende kommissaris van die WVF, sê in die verklaring heelparty van die probleme wat die OG uitgelig het, is reeds deur die bestuur uitgewys, en stappe is reeds gedoen om dit op te klaar alvorens die OG se verslag uitgereik is.
'n Groot fokus is glo om die regte inligting van ander staatsdepartemente te bekom om te verseker dat mense wat ander voordele ontvang, nie ook Covid-19-voordele kry nie.